Document ID: 32004R0753

Komisjoni määrus (EÜ) nr 753/2004,
22. aprill 2004,
Euroopa Parlamendi ja nõukogu otsuse nr 1608/2003/EÜ teaduse ja tehnoloogia statistika rakendamise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 22. juuli 2003. aasta otsust nr 1608/2003/EÜ, mis käsitleb ühenduse teaduse ja tehnoloogia statistikat [1] ja eriti selle artiklit 3,
ning arvestades järgmist:
(1) On vaja vastu võtta meetmed rakendamaks individuaalsed statistikameetmed vastavalt otsuse nr 1608/2003/EÜ artiklis 2 sätestatule. Need meetmed on vajalikud, et luua ühenduse teaduse, tehnoloogia ja innovatsiooni statistika.
(2) Ühenduse statistikaprogramm kehtestab kogu ühenduse statistika koostamise raamistiku ja Euroopa Parlamendi ja nõukogu 16. detsembri 2002. aasta ühenduse otsus nr 2367/2002/EÜ statistikaprogrammi kohta aastatel 2003 kuni 2007 [2] on määranud eraldi tööprogrammi teaduse ja tehnoloogia statistika koostamiseks ja parandamiseks ajavahemikus 2003 kuni 2007.
(3) On vajalik kindlustada ühenduse teaduse ja tehnoloogia statistika kooskõla teiste rahvusvaheliste standarditega, mis eeldab Majandusliku Koostöö ja Arengu Organisatsiooni (OECD) ning teiste rahvusvaheliste organisatsioonide töö arvessevõtmist.
(4) Otsuse nr 1608/2003/EÜ rakendamisel tuleks arvesse võtta ühenduse 17. veebruari 1997. aasta määruse (EÜ) nr 322/97 raamistikku ühenduse statistika kohta, [3] millega nähakse ette sätted haldusallikatele juurdepääsu ja statistilise konfidentsiaalsuse reguleerimiseks.
(5) Käesolevas määruses sätestatud meetmed on kooskõlas statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Otsuse nr 1608/2003/EÜ rakendamise meetmed seoses ühenduse teaduse ja tehnoloogia statistikaga sätestatakse selle määrusega.
Artikkel 2
1. Käesolev määrus hõlmab järgmisi valdkondi:
a) uuringute ja arengu statistika;
b) valitsuse eelarveeraldiste või kulude statistika (GBAORD);
c) teaduse ja tehnoloogia inimressursside statistika, kaasa arvatud soo ja liikuvuse statistika (HRST), patentide statistika, kõrgtehnoloogia ja teadusel põhinevate teenuste statistika ning teiste teaduste ja tehnoloogiate statistika.
Punktides a ja b nimetatud valdkondade jaoks määratletakse lisa 1. ja 2. jaos statistiliste muutujate loendid, hõlmatavad toimingud ja valdkonnad, tulemuste jaotused, sagedus, andmete edastamise tähtajad, muu hulgas arendamise prooviuuringud, uued muutujad ja muud kasutatavad tegevused ning üleminekuaeg.
Valdkondades, mis on nimetatud punktis c, saadakse vajalikud andmed peamiselt olemasolevast statistikast või muudest andmebaasidest, vastavalt lisa 3. jaole.
2. Vastavalt aruannete järeldustele, mis esitati Euroopa Parlamendile ja nõukogule vastavalt otsuse nr 1608/2003/EÜ artiklile 5, statistiliste muutujate loendid, hõlmatud tegevused ja sektorid, tulemuste jaotus, sagedus, andmete edastamise tähtajad, prooviuuringute loendid ja teised tunnused, mis on sätestatud käesoleva määruse lisas, vaadatakse läbi, kui on asjakohane, vastavalt käesoleva otsuse artiklis 4 viidatud korrale.
Artikkel 3
Liikmesriigid koguvad vajalikud andmed, kasutades erinevate allikate kombinatsioone, näiteks nagu prooviuuringud, haldusandmete allikad või muud andmeallikad. Kvaliteedi või statistiliste hinnangute korrast lähtuvalt on muud andmeallikad prooviuuringute või haldusandmete allikatega vähemalt võrdsed.
Artikkel 4
Lisas loetletud statistilised tegevused põhinevad ühtlustatud mõistetel ja määratlustel, mis sisalduvad viimastes Frascati juhendi, Canberra juhendi ja teiste ühtlustatud standardite versioonides.
Liikmesriigid kasutavad koostatava statistika jaoks neid ühtlustatud mõisteid ja määratlusi.
Euroopa Parlamendile ja nõukogule esitatud aruanded vastavalt otsuse nr 1608/2003/EÜ artiklile 5 viitavad nendele mõistetele ja määratlustele ja nende rakendamisele.
Artikkel 5
Liikmesriigid edastavad lisa 1. ja 2. jaos loetletud muutujad komisjonile (Eurostat), kasutades nendega koostöös komisjoni (Eurostat) poolt määratletud edastamise standardvormi.
Artikkel 6
Kvaliteedihinnang teostatakse liikmesriikide ja komisjoni (Eurostat) poolt.
Liikmesriigid edastavad komisjonile (Eurostat) selle taotlusel andmed, mis on vajalikud lisas sätestatud statistika kvaliteedi hindamiseks, mis on vajalik aruandlusenõuete täitmiseks, nagu on sätestatud otsuse nr 1608/2003/EÜ artiklis 5.
Artikkel 7
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. aprill 2004

Labels: 7
16
19